CELEX: 62019TN0876
Language: sl
Date: 2019-12-23 00:00:00
Title: Zadeva T-876/19: Tožba, vložena 23. decembra 2019 – Broadcom/Komisija

24.2.2020   
            
            
               SL
            
            
               Uradni list Evropske unije
            
            
               C 61/55
            
         
      Tožba, vložena 23. decembra 2019 – Broadcom/Komisija
      (Zadeva T-876/19)
      (2020/C 61/70)
      Jezik postopka: angleščina
      
         Stranki
      
      
         Tožeča stranka: Broadcom Inc. (San Jose, Kalifornija, Združene države) (zastopniki: L. Kjølbye, J. Ruiz Calzado, L. Crocco, odvetniki, J. Bourke in J. Holmes, Barristers)
      
         Tožena stranka: Evropska komisija
      
         Predloga
      
      Tožeča stranka Splošnemu sodišču predlaga, naj:
      
                  —
               
               
                  Sklep v celoti ali deloma razglasi za ničen in
               
            
                  —
               
               
                  Komisiji naloži plačilo strokov družbe Broadcom.
               
            
         Tožbeni razlogi in bistvene trditve
      
      Tožeča stranka v tožbi Splošnemu sodišču predlaga, naj razglasi za ničen Sklep Evropske komisije z dne 16. oktobra 2019 v zvezi s postopkom na podlagi člena 102 Pogodbe o delovanju Evropske unije, člena 54 Sporazuma EGP in člena 8 Uredbe Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (Zadeva AT.40608 – Broadcom) (notificirano pod dokumentarno številko C(2019) 7406 final).
      Tožeča stranka v utemeljitev tožbe navaja tri tožbene razloge.
      
                  1.
               
               
                  Prvi tožbeni razlog: napačna uporaba prava in napačno ugotovljeno dejansko stanje glede tega, da je Komisija prima facie ugotovila kršitev, ki izhaja (a) iz njene napačne razlage sporazumov, ki jih je družba Broadcom sklenila s šestimi strankami (v nadaljevanju: sporazumi), (b) iz njene ugotovitve, da ji ni bilo treba obravnavati verjetnih učinkov sporazumov na konkurenco, (c) iz njene neustrezne presoje prima facie možnosti, da bodo domnevne omejitve omejile konkurenco, in (d) iz njene neutemeljene ugotovitve, da ima Broadcom „na prvi pogled“ prevladujoč položaj na enem od upoštevnih zadevnih trgov.
               
            
                  2.
               
               
                  Drugi tožbeni razlog: napačna uporaba prava in napačno ugotovljeno dejansko stanje glede ugotovitve Komisije, da so bili začasni ukrepi nujni za odpravo tveganja resne in nepopravljive škode za konkurenco na katerem koli od upoštevnih zadevnih trgov, ki izhaja (a) iz tega, da je Komisija uvedla neznani pojem nujnosti, ki je upravičen samo s počasnostjo njenega lastnega postopka, kar je v nasprotju z izjemno naravo, neločljivo povezano s temi ukrepi, (b) iz neobstoja posebnih dejavnikov, ki bi utemeljevali nujnost ukrepanja, saj se Komisija omejuje na sklicevanje na vrsto splošnih očitkov, in (c) iz tega, da Komisija ni izkazala nobene verjetne škode za konkurenco na nobenem od upoštevnih trgov.
               
            
                  3.
               
               
                  Tretji tožbeni razlog: napačna uporaba prava in napačno ugotovljeno dejansko stanje glede presoje sorazmernosti s strani Komisije, ki izhaja iz tega, da ni določila, ali bi bila hitra preiskava bolj sorazmerna kot omejitev svobode družbe Broadcom za triletno obdobje, in iz njenega napačnega tehtanja zadevnih interesov.